John Urho Kemp

John Urho Kemp (18. kesäkuuta 1942 Kalifornia, Yhdysvallat – 31. tammikuuta 2010, Berkeley, Yhdysvallat), joka tunnettiin myös nimellä "Crystal John" tai "Cosmic John", oli yhdysvaltalainen suomalaissukuinen outsider-taiteilija, "metafyysinen tutkija" ja vegaani. Hänen pääasialliset taiteelliset tuotoksensa koostuivat "tarjouksista", valokopioiduista lehtisistä, jotka esittelivät kaavoja, piirroksia, mandaloita, taikakuutioita ja runosäkeitä, jotka perustuivat Kempin ajatuksiin jumaluudesta, henkisyydestä ja metafysiikasta. Hän jakoi näitä lehtisiä kaikille kiinnostuneille. Lehtisten lisäksi hän teki myös alkuperäisiä taideteoksia samoista teemoista omaan käyttöönsä. Kemp alkoi tuottaa teoksiaan luultavasti 1970-luvun lopulla. Hän ei saanut elinaikanaan tunnustusta taiteilijana, mutta hänen töitään on alettu arvostaa hänen kuolemansa jälkeen erityisesti Art brut -piireissä.
Elämä.
John Urho Kempin elämästä tiedetään vain vähän, ja suurin osa tiedoista perustuu hänen kuolinpesästään löytyneeseen ansioluetteloon. John Kemp syntyi 18. kesäkuuta 1942 Kaliforniassa rakennusinsinööri Urho Kempin ja kotiäiti Roberta Kempin perheeseen. Hän oli ainoa lapsi. Hänen isänsä Urho oli kasvanut suomalaisessa maahanmuuttajayhteisössä, ja hänen äitinsä Robertan suku oli Kalifornian varhaisia uudisasukkaita. Kemp oli matemaattisesti lahjakas oppilas ja valmistui vuonna 1959 Berkeley High Schoolista yhtenä matematiikan parhaista. Hän jatkoi opiskelua Kalifornian yliopistossa Berkeleyssa, jossa hän suoritti vuonna 1965 kandidaatin tutkinnon kemiasta ja biokemiasta.Valmistuttuaan Kemp työskenteli Union Oil Companyn öljynjalostamolla lähes kaksi vuotta ennen kuin erosi tehtävästään opiskellakseen skientologiaa Englannissa ja Los Angelesissa. Hän valmistui skientologian clearing-kurssilta vuonna 1969. Kemp erosi skientologien piireistä vuonna 1971, kun kaikki rahat olivat menneet kurssimaksuihin. Vuosina 1972–1980 hän piti antiikkikauppaa Los Angelesissa. Sinä aikana Kemp oli kiinnostunut metafyysisestä filosofiasta, ja hän perehtyi erilaisiin new age -oppeihin ja esoteeriseen filosofiaan. Hän muun muassa osallistui Manly P. Hallin luennoille 1980-luvun alussa. Kemp matkusteli ympäri maailmaa nähdäkseen auringonpimennyksiä ja oli kiinnostunut parantavien kristallien ominaisuuksista. Hänet tunnettiin ahkerana kylpijänä Marinin kuumissa lähteissä Pohjois-Kaliforniassa. Elämänsä loppupuolella Kemp oli Institute of Divine Metaphysical Researchin jäsen.
Kemp kuoli 31. tammikuuta 2010. Kun hänen asuntoaan siivottiin hänen kuolemansa jälkeen, sieltä löytyi valtava määrä hänen töitään. San Franciscossa asuva Kempin ystävä ja valokuvaaja Aram Muksian tallensi materiaalit ja loi niistä verkkoarkiston, joka on pitänyt yllä kiinnostusta John Urho Kempin töihin. Kempin töitä on Musée national d’art moderne Pompidoun kokoelmissa.
Taiteilijaura.
Tekotavat ja materiaalit.
John Urho Kempin varhaisimmat tunnetut päivätyt teokset ovat 1970-luvun lopulta, Suurimman osan teoksistaan hän teki mustekynällä tai lyijykynällä paperinpalasille. Muutamat teokset on muotoiltu taikakuutioiksi, jotka ohjeiden mukaan kopioidaan paperille, joka taitellaan kolmiulotteisiksi muodoiksi, kuten sylintereiksi ja kuutioiksi. Jaettavaksi tarkoitetut teokset on piirretty ja kirjoitettu hyvin huolellisesti paperille, minkä jälkeen Kemp kopioi niitä massoittain. Kemp jakoi töitään ahkerasti ympäristöönsä; hänellä oli tapana jättää kopioita teoksistaan satunnaisesti autojen tuulilaseille, ja hänen tiedettiin antavan niitä kaikille kiinnostuneille tapaamilleen henkilöille. Kempin teosten tarkoituksena oli viestiä Kempin teorioita metafysiikasta, terveydestä, meditaatiosta ja muista hengellisistä aiheista, kuten elämän tarkoituksesta, rakkaudesta ja jumaluudesta. Hänen tyypillisiin töihinsä kuuluvat matemaattiset kaavat, geometriset esineet ja gematriset laskelmat.
Tunnustukset.
John Urho Kemp ei saanut merkittävää näkyvyyttä elämänsä aikana, mutta hänen kuoltuaan valokuvaaja Aram Muksian dokumentoi hänen teoksensa internetiin. Kokoelma herätti merkittävää kiinnostusta Kempin tuotantoa kohtaan. Hänen taidettaan on esillä useissa kokoelmissa ympäri maailmaa, ja uusia näyttelyitä suunnitellaan jatkuvasti.